b"\n_START_ARTICLE_\nAlderney\n_START_SECTION_\nGeografie\n_START_PARAGRAPH_\nAlderney este similar\xc4\x83 celorlalte insule ale canalului, format\xc4\x83 dintr-un relief st\xc3\xa2ncos, care se amestec\xc4\x83 cu plaje nisipoase \xc8\x99i dune de nisip. Are o temperatur\xc4\x83 moderat\xc4\x83, cu ierni bl\xc3\xa2nde \xc8\x99i veri r\xc4\x83corooase, \xc3\xaens\xc4\x83 mai calde dec\xc3\xa2t \xc3\xaen Insulele Britanice. Copacii sunt rari pe insul\xc4\x83, fiind t\xc4\x83ia\xc8\x9bi \xc3\xaenc\xc4\x83 din secolul XVII pentru a alimenta farurile din Alderney \xc8\x99i Casquets._NEWLINE_Insula este \xc3\xaenconjurat\xc4\x83 de st\xc3\xa2nci care de-a lungul timpului au dus la numeroase incidente. Exist\xc4\x83 dou\xc4\x83 curente mareice periculoase de o parte \xc8\x99i de cealalt\xc4\x83 a insulei, unul \xc3\xaen nord \xc3\xaentre insul\xc4\x83 \xc8\x99i insula Burhou, la ie\xc8\x99irea din port, \xc8\x99i cel\xc4\x83lalt \xc3\xaen est, \xc3\xaentre insul\xc4\x83 \xc8\x99i coasta normand\xc4\x83. Insulele vecine sunt Burhou aflat\xc4\x83 la 2km nord-vest de Alderney, insul\xc4\x83 nelocuit\xc4\x83 \xc8\x99i rezerva\xc8\x9bie natural\xc4\x83, insulele Casquets la 13 km nord-vest, un grup de insule st\xc3\xa2ncoase pe care se afl\xc4\x83 un far \xc8\x99i insula Ortac la 5 km vest, colonie de p\xc4\x83s\xc4\x83ri s\xc4\x83lbatice._NEWLINE_Pe Alderney se afl\xc4\x83 un aeroport ce ofer\xc4\x83 curse zilnice c\xc4\x83tre celelalte insule ale canalului \xc8\x99i spre Regatul Unit. De asemenea exist\xc4\x83 curse regulate cu vaporul \xc3\xaentre insul\xc4\x83, Fran\xc8\x9ba \xc8\x99i Anglia. Pe insul\xc4\x83 exist\xc4\x83 \xc8\x99i o cale ferat\xc4\x83, singura func\xc8\x9bional\xc4\x83 din Insulele Canalului. A fost deschis\xc4\x83 \xc3\xaen 1847 pentru a deservii cariera de piatr\xc4\x83 de pe insul\xc4\x83 \xc8\x99i are o lungime de aproximativ 3,5 km de-a lungul coastei. Are \xc3\xaen dotare 2 locomotive diesel, un set de 6 vagona\xc8\x99e mici \xc8\x99i dou\xc4\x83 vagoane de metrou londonez de tip 1958, num\xc4\x83rul 1044 \xc8\x99i 1045.\n_START_SECTION_\nSistem Politic\n_START_PARAGRAPH_\nParlamentul insulei se nume\xc8\x99te States of Alderney \xc8\x99i este alc\xc4\x83tuit dintr-un pre\xc8\x99edinte ales \xc3\xaen mod direct \xc8\x99i 10 membrii, ale\xc8\x99i pe o durat\xc4\x83 de 4 ani, jum\xc4\x83tate dintre ei fiind reale\xc8\x99i odat\xc4\x83 la doi ani. Parlamentul trimite doi membrii \xc3\xaen parlamentul bailiwick-ului Guernsey.\n_START_SECTION_\nIstorie\n_START_PARAGRAPH_\nIstoria insulei este comun\xc4\x83 cu a celorlalte insule ale canalului. \xc3\x8en secolul XIX o serie de fortifica\xc8\x9bii construite \xc8\x99i baza militar\xc4\x83 sta\xc8\x9bionat\xc4\x83 aici au creat un aflux de emigran\xc8\x9bi englezi \xc8\x99i irlandezi care au dus la anglicizarea rapid\xc4\x83 a insulei._NEWLINE_\xc3\x8en timpul celui de Al Doilea R\xc4\x83zboi Mondial, Germania Nazist\xc4\x83 a ocupat insula, nu \xc3\xaenainte ca aproape toat\xc4\x83 popula\xc8\x9bia s\xc4\x83 fie evacuat\xc4\x83 \xc3\xaenspre Marea Britanie. Germanii au construit 4 lag\xc4\x83re pe insul\xc4\x83 \xc8\x99i au folosit m\xc3\xa2na de lucru oferit\xc4\x83 de acestea pantru a fortifica insula. Se estimeaz\xc4\x83 la aproximativ 700 num\xc4\x83rul deceselor din r\xc3\xa2ndul prizonierilor, \xc3\xaenainte de transferul acestora c\xc4\x83tre Germania \xc3\xaen 1944. Ulterior facilit\xc4\x83\xc8\x9bile au fost distruse, dar insula a fost eliberat\xc4\x83 abia \xc3\xaen 16 mai 1945, garnizoana german\xc4\x83 sta\xc8\x9bionat\xc4\x83 aici fiind printre ultimele garnizoane care au capitulat \xc3\xaen Europa._NEWLINE_Locuitorii au \xc3\xaenceput s\xc4\x83 se \xc3\xaentoarc\xc4\x83 \xc3\xaen decembrie 1945 \xc8\x99i insula a fost organizat\xc4\x83 ca o ferm\xc4\x83 comun\xc4\x83, profiturile ob\xc8\x9binute fiind folosite de guvernul britanic la reconstruc\xc8\x9bia acesteia. Nemul\xc8\x9bumirea popula\xc8\x9biei a dus la crearea legii de organizare a guvernului din Alderney \xc3\xaen 1949 care a organizat parlamentul local, sistemul judiciar \xc8\x99i pentru prima oar\xc4\x83 pe insul\xc4\x83 a impus taxe.\n_START_SECTION_\nAuregnais\n_START_PARAGRAPH_\nAuregnais, Aoeur'gnaeux sau Aurignais a fost dialectul normand vorbit \xc3\xaen insul\xc4\x83. Cu toate c\xc4\x83 actualmente este un dialect disp\xc4\x83rut, majoritatea toponimelor de pe insul\xc4\x83 sunt de \xc3\xaen acest dialect. De asemenea se p\xc4\x83streaz\xc4\x83 \xc8\x99i \xc3\xaen modul de pronun\xc8\x9bare a unor nume de familie. Motivele dispari\xc8\x9biei sale sunt afluxul de muncitori din Regatul Unit ce au construit portul \xc8\x99i alte fortifica\xc8\x9bii, plus garnizoana armatei britanice sta\xc8\x9bionat\xc4\x83 pe insul\xc4\x83. \xc3\x8enc\xc4\x83 din 1880 jurnalul din Guernsey, Le Bailliage, remarca faptul c\xc4\x83 limba nu mai este vorbit\xc4\x83 \xc3\xaentre copiii din insul\xc4\x83. Evacuarea popula\xc8\x9biai \xc3\xaen timpul celui de Al Doilea R\xc4\x83zboi Mondial a fost \xc8\x99i ea un factor determinant \xc3\xaen pierderea limbii vorbite._NEWLINE_Actualmente limba nu mai este predat\xc4\x83 \xc3\xaen \xc8\x99colile din insul\xc4\x83, iar influxul de imigran\xc8\x9bi englezi care se stabilesc pe insul\xc4\x83 datorit\xc4\x83 regimului de taxe, nu are un efect pozitiv. Spre deosebire de celelalte insule ale canalului nici limba francez\xc4\x83 nu mai este limb\xc4\x83 oficial\xc4\x83 din 1966."